b'\n_START_ARTICLE_\nMustanvoikko\n_START_SECTION_\nTunnistaminen\n_START_PARAGRAPH_\nMustanvoikolla hevosella on oltava v\xc3\xa4hint\xc3\xa4\xc3\xa4n yksi vanhempi, joka kantaa voikkotekij\xc3\xa4\xc3\xa4 CCr, ja v\xc3\xa4hint\xc3\xa4\xc3\xa4n toisen vanhemmista on kannettava E-lokuksen dominoivaa, mustan pigmentin muodostumisen mahdollistavaa E-alleelia. Molempien vanhempien on kannettava A-lokuksen resessiivist\xc3\xa4 a-alleelia ja periytett\xc3\xa4v\xc3\xa4 se j\xc3\xa4lkel\xc3\xa4iselleen, jotta pohjav\xc3\xa4ri olisi kokomusta eik\xc3\xa4 esimerkiksi ruunikko. Mustanvoikko tai ruunivoikko (tai musta- tai ruunikkopohjainen valkovoikko) vanhempi voi periytt\xc3\xa4\xc3\xa4 sek\xc3\xa4 CCr- ett\xc3\xa4 E-alleelit. Mustanvoikko j\xc3\xa4lkel\xc3\xa4inen voi synty\xc3\xa4 my\xc3\xb6s voikon tai rautiaspohjaisen valkovoikon ja ruunikon tai mustan hevosen yhdistelm\xc3\xa4st\xc3\xa4, jolloin mustanvoikkoon v\xc3\xa4ritykseen tarvittavat CCr- ja E-alleelit periytyv\xc3\xa4t eri vanhemmilta. Pikkuvarsoina mustanvoikot ovat tyypillisesti hopeanharmaita ja saattavat muistuttaa hiirakkoa, erityisesti mik\xc3\xa4li varsalla on my\xc3\xb6s vastavarjostuskuvio. Mustanvoikoilla varsoilla on my\xc3\xb6s joskus syntym\xc3\xa4v\xc3\xa4riss\xc3\xa4\xc3\xa4n punertavaa v\xc3\xa4ri\xc3\xa4 korvien sis\xc3\xa4puolella. Molempia ilmi\xc3\xb6it\xc3\xa4 esiintyy kuitenkin my\xc3\xb6s ei-voikoilla mustilla varsoilla._NEWLINE_Vaikka mustanvoikko n\xc3\xa4ytt\xc3\xa4\xc3\xa4kin yleens\xc3\xa4 jonkin muun v\xc3\xa4riselt\xc3\xa4, kokeneet hevosihmiset huomaavat jotain erikoista aikuisen mustanvoikon v\xc3\xa4rityksess\xc3\xa4. Mustanvoikon tummimmat s\xc3\xa4vyt ovat miltei identtisi\xc3\xa4 tavallisen mustan kanssa mutta voivat n\xc3\xa4ytt\xc3\xa4\xc3\xa4 hieman kiillotetulta, mik\xc3\xa4 yleens\xc3\xa4 selitet\xc3\xa4\xc3\xa4n kuloutumisella. Vaaleimmat s\xc3\xa4vyt voivat varsinkin s\xc3\xa4iden armoilla n\xc3\xa4ytt\xc3\xa4\xc3\xa4 tympe\xc3\xa4ns\xc3\xa4vyiselt\xc3\xa4 ruunikolta tai tummanrautiaalta._NEWLINE_Mustanvoikko v\xc3\xa4ritys reagoi yleens\xc3\xa4 voimakkaasti auringonvaloon ja hikeen, ja monet mustanvoikot kuloutuvatkin suklaanruskeiksi selke\xc3\xa4n punertavin jouhin. Ulko-oloissa kuloutumisessa jalkoihin j\xc3\xa4\xc3\xa4 enemm\xc3\xa4n v\xc3\xa4ri\xc3\xa4, ja ne saattavat n\xc3\xa4ytt\xc3\xa4\xc3\xa4 ruunikon mustilta jaloilta. Mustanvoikoilla ei kuitenkaan ole peitinkarvassaan ruunikoille tyypillist\xc3\xa4 punas\xc3\xa4vy\xc3\xa4, vaan ne vivahtavat enemm\xc3\xa4n suklaanruskeaan ja oranssiin._NEWLINE_Jotkin mustanvoikot voi tunnistaa silmien perusteella; ne voivat olla p\xc3\xa4hkin\xc3\xa4nruskeat aikuisellakin hevosella. Voi kuitenkin olla vaikeaa erottaa p\xc3\xa4hkin\xc3\xa4nruskeaa silm\xc3\xa4\xc3\xa4 tavallisesta tummanruskeasta.\n_START_SECTION_\nGeneettinen tausta\n_START_PARAGRAPH_\nMustanvoikko on geneettisesti musta, johon vaikuttaa heterotsygoottinen voikkotekij\xc3\xa4. Voikkov\xc3\xa4rit aiheuttava mutaatio sijaitsee hevosen 21. kromosomin (ECA21) MATP-geeniss\xc3\xa4, ja voikkotekij\xc3\xa4 on ep\xc3\xa4t\xc3\xa4ydellisesti dominoiva; se vaikuttaa siis hevosen fenotyyppiin sek\xc3\xa4 homo- ett\xc3\xa4 heterotsygoottina, mutta homotsygoottina sen vaikutus on voimakkaampi. Mustanvoikkojen silm\xc3\xa4m\xc3\xa4\xc3\xa4r\xc3\xa4isen tunnistamisen vaikeus on saanut jotkut sanomaan mustan k\xc3\xa4tkev\xc3\xa4n voikkotekij\xc3\xa4n vaikutuksen, vaikka olisi oikeampaa kutsua mustanvoikkoja "piilovoikoiksi"._NEWLINE_Voikkotekij\xc3\xa4n sijainti hevosen genomissa julkistettiin vuonna 2003, ja nyky\xc3\xa4\xc3\xa4n saatavilla on voikkotekij\xc3\xa4n ilmaiseva DNA-testi. T\xc3\xa4m\xc3\xa4n ansiosta hevosenomistajat voivat vahvistaa "piilossa olevia" voikkov\xc3\xa4rityksi\xc3\xa4 kuten mustanvoikkoja, tummia voikkoja ja ruunivoikkoja sek\xc3\xa4 esimerkiksi kimoutumisen valkaisemia voikkov\xc3\xa4rityksi\xc3\xa4.'